b'\n_START_ARTICLE_\nPirop\n_START_SECTION_\nIdentificiranje piropa\n_START_PARAGRAPH_\nPirop je zelo te\xc5\xbeko razlo\xc4\x8diti od almandina, \xc4\x8deprav verjetno vsebuje manj napak in vklju\xc4\x8dkov. Drugi kriteriji za identificiranje so njegove fizikalne lastnosti. Mnoge lastnosti so bile izmerjene na kemijsko \xc4\x8distih sintetskih piropih, zato zahteva njihova uporaba veliko mero previdnosti. Gostota, na primer, je za preu\xc4\x8devanje majhnih kristalov, vra\xc5\xa1\xc4\x8denih v druge silikatne minerale, skoraj neuporabna. V teh primerih so najbolj\xc5\xa1i indikator, da je preu\xc4\x8devani mineral resni\xc4\x8dno pirop, drugi mafi\xc4\x8dni in ultramafi\xc4\x8dni minerali, ki so poleg njega vra\xc5\xa1\xc4\x8deni v osnovno kamnino. _NEWLINE_V tanko obru\xc5\xa1enih petrografskih rezinah sta najbolj zna\xc4\x8dilni piropovi lastnosti visoka reliefnost in izotropnost. Granati v tankih rezinah so obi\xc4\x8dajno manj intenzivno obarvani kot drugi silikatni minerali. Pirop ima lahko v ploskovno polarizirani svetlobi bledo ro\xc5\xbenato \xc5\xa1krlaten odtenek. Za identificiranje piropa z mikroskopom sta uporabni lastnosti tudi pomanjkanje razkolnosti, ki je sicer obi\xc4\x8dajna v idiomorfnih kristalih, in spremljajo\xc4\x8di minerali.'